
OVERSETTERENS FORORD

DENNE OVERSETTELSEN av Arrianos’ Aleksander den store er basert på den greske teksten i Loeb Classical Library. Under arbeidet har jeg hatt stor glede og hjelp av A.B. Bosworths bok From Arrian to Alexander, Studies in Historical Interpretation. Boken hans gir en god oversikt over de mange kildene til Aleksanders liv og virke, og gjør det klart at Arrianos’ bok peker seg ut som den viktigste.

Så må jeg få takke Thea Selliaas Thorsen og Morten Moi for at de har innlemmet Arrianos i Kanon-serien.

Oslo, mars 2026
BENTE LASSEN


INNLEDNING

HISTORIEN OM ALEKSANDER den store og hans «Anabasis»I er skrevet av Arrianos i 160-årene etter Kristus, altså mer enn fire hundre år etter at Aleksander var død. Hva hadde Arrianos av kilder? Vi vet at Aleksander nok var opptatt av sitt ettermæle hos fremtidige historikere. Han hadde nemlig et godt utbygd kanselli ledet av den kongelige arkivaren, grekeren Eumenes, som registrerte og kopierte kongens privatkorrespondanse og oppbevarte en del av hans diplomatiske brevveksling, f.eks. med perserkongen Dareios. Herfra kom det også rapporter om de siste militære operasjonene og andre viktige opplysninger fra ombudsmenn rundt om i riket, som ga en oversikt over den enorme sentraladministrasjonen og hadde stor betydning for den rent tekniske forvaltningen av Aleksanders rike. Det ble også ført en sammenhengende dagbok over kongens regjeringsbeslutninger og hans og hoffets liv for øvrig: representasjon, religiøse fester, militære og politiske hendelser.

Av alt dette materialet er det nesten ikke noe igjen, bare noen få, kanskje ekte brevutdrag, ved siden av mange forfalskninger, Dareios’ fredstilbud og Aleksanders svar, noen få ediktkopier funnet i steininnskrifter, et par tredjehånds utdrag fra dagboken under kongens siste sykdom. Det er alt. Men så var det det som ble så viktig, nemlig at tre menn som hadde opplevd de mange felttogene sammen med kongen, skrev i sine siste leveår om Aleksanders liv for å motarbeide den legendedannelsen som tidlig blomstret opp omkring eventyret Aleksander. De tre var Aristobulos fra Kassandreia, Ptolemaios, Lagos’ sønn, Aleksanders fortrolige venn fra ungdommen av og til slutt konge av Egypt, og Nearkhos fra Kreta. Disse tre ønsket alle å fortelle sannheten om Aleksander. Deres verker er tapt, men Arrianos har brukt dem i sin fremstilling, og takket være ham har vi det som er ansett for å være en god og pålitelig overlevering. Arrianos skriver innledningsvis at der hvor to av dem, Ptolemaios og Aristobulos, i sine historier om Aleksander har gitt sammenfallende beskrivelser, så har han fulgt dem, siden de dermed virket sanne, mens der hvor de oppgir forskjellige fakta, har han måttet ta et valg.

Arrianos’ fulle navn var Flavius Arrianos Xenofon. Han var gresk, født i Nikomedia, hovedstaden til den romerske provinsen Bithynia, antagelig noen år før 90 e.Kr. Hans far hadde fått romersk statsborgerskap, så Arrianos var dermed romersk borger da han ble født. Han var i ung alder student hos filosofen Epiktet, som i likhet med Sokrates ikke skrev noe selv, og det var Arrianos som skrev ned filosofens kjente «håndbok», Enkheiridion, i hvordan leve livet, pluss en eller to av hans forelesninger.

Vi har også – i tillegg til Diodorus og Curtius på latin – en annen, litt eldre sammenhengende antikk beretning om Aleksander, hans biografi hos Plutark fra Khaironeia i Boiotia, der han stilles sammen med Caesar. Plutarks livfulle og underholdende portretter av fortidens berømte menn, spekket med anekdoter, byr på spennende lesning. Men som han selv sa, han var ikke historiker, og man har inntrykk av at han samlet inn sitt materiale der han fant det, og for Aleksanders vedkommende fra flere overleveringer, uten å foreta nærmere undersøkelser.II Noen bidrag til Aleksanders historie kan nok også hentes fra attiske talere i hans samtid: Demosthenes, Aiskhines, Hypereides, og hos Aristoteles og hans elev Theofrastos, som av og til kommer inn på Aleksandertogets naturhistoriske forskninger. Det eksisterte også en romanaktig retorisk utbrodert historie om Aleksander av Kallisthenes, en historiker som fulgte med hoffet gjennom hele Asia, inntil han falt i unåde og forsvant. Enkelte steininnskrifter har bevart noen dekreter som har vært utferdiget til ære for kongen; arkeologiske utgravninger sier noe om tidens sosiale og økonomiske vilkår, om byggekunst og stil fra greske byer i Europa til Iran og Nordvest-India. Det finnes portrett-skulpturer av Aleksander og hans menn, og så har vi den berømte mosaikken fra Pompeii (nå i Nasjonalmuseet i Napoli) og sarkofagrelieffene med skildringer av Issosslaget. Så det er kort sagt en del spredt og tilfeldig kildemateriale for Aleksander-tidens historie som ikke bare har vært lett å analysere.

Etter at kong Filip var blitt myrdet, overtok den 20 år gamle sønnen Aleksander tronen. For å trygge sin stilling gikk han målbevisst inn for å rydde av veien alle mulige rivaler, og disse terrorhandlingene fjernet alle opprørsforsøk fra makedonsk hold. Men i Hellas, særlig i Athen, var det mange som ønsket uavhengighet fra Makedonia. Taleren Demosthenes opptrådte nå i folkeforsamlingen og kalte Aleksander «Lillegutten» og «Dummingen». Samtidig var det flere folkestammer i nord som hadde begynt å røre på seg. Så det var fare for krig på to kanter. Aleksander rykket dermed i ilmarsj sørover gjennom Hellas før noen kunne forberede forsvar eller gå til angrep. Hellenerne ble innkalt til forbundskongress i Korint, og synedrietIII innsatte ham betryggende på farens plass som forbundets fører. Med et sikret Hellas i ryggen var Aleksander tilbake i Makedonia og planla angrep på folkestammene i nord. Så ble det kamper ved Donau og en vanskelig tilbakevei gjennom trange fjelldaler og pass med mange kritiske situasjoner. I Hellas gikk det rykter om at kongen var død og hæren hans tilintetgjort, og dermed brøt det ut opprør i Theben mot den makedonske garnisonen. Et par uker etter dette, i oktober 335 f.Kr., sto Aleksander med sine tropper utenfor murene og regnet med at hans nærvær ville få thebanerne på andre tanker, men de fortsatte motstanden. Og da gikk Aleksander i gang med ren terror. Theben ble jevnet med jorden og befolkningen drept eller solgt som slaver. I Athen fryktet man det verste, men Aleksander mente det nå var nok og kom til en slags forståelse med byen uten at det ble tatt represalier.

Med ryggen sikret brukte Aleksander all sin energi på å planlegge sitt felttog mot Persia. Våren 334 f.Kr. seilte han over Hellesponten – og kom aldri tilbake til Europa. Hans hær besto av bortimot 40 000 mann; av dem var 32 000 infanterister og over 5 000 kavalerister. De siste utgjorde hans sterkeste slagkraft, og her dannet makedonerne selve kjernen, nemlig 1 800 tungt bevæpnede hetairoi som de ble kalt, kongens «Følgesvenner».

ARRIANOS’ BERETNING FØLGER Aleksander tett og beskriver detaljert hans felttog, opprustning og kamper, og kommer ofte inn på ham som person. Aleksander må ha vært drevet av en enorm tørst etter berømmelse og beundring for å ha lagt ut på en 25 000 kilometer lang erobringsferd. Han var opptatt av heltelegendene og besatt av Akhillevs-skikkelsen. Som privatelev av Aristoteles var han blitt kjent med Homers verk, og det ble sagt at han senere i livet alltid sov med Iliaden og en dolk under hodeputen. I løpet av ti år underla han seg Anatolia (dagens Lilleasia), Persia, Egypt, Sentral-Asia og India uten å tape et eneste slag.

Før selve felttoget inn på persisk område dro Aleksander på pilegrimsreise til Akhillevs’ grav i nærheten av Troja for å hedre sin helt. Og i Frygias hovedstad Gordion var det at han kappet over den såkalte gordiske knuten. Deretter gikk ferden gjennom Syria, Libanon, Israel, Egypt, Persia, Mesopotamia og inn i India, der det ble blodig kamp med kong Poros og hans krigselefanter. Etter å ha seiret grunnla Aleksander byene Nikaia og Bukefala (oppkalt etter hans yndlingshest Bukefalos som døde der).

Aleksander ble nå oppsatt på å utforske det indiske landet bortenfor elven Hyfasis,IV men nå streiket mennene hans. I åtte og et halvt år hadde hans makedonske veteraner marsjert omtrent 18 000 kilometer og var helt utkjørt av tretthet og hjemlengsel. Så de måtte vende om. Våren 323 f.Kr. var Aleksander tilbake i Babylon, der han ble syk og døde.

HAN HADDE SEIRET over troppene til Dareios i slagene ved Granikos og Issos (333 f.Kr.) og til slutt og endelig ved Gaugamela (331). Han grunnla en rekke byer, flere av dem fikk navnet Aleksandria. Da han grunnla den første av disse i Egypt, tegnet han en skisse med mel av hvor det offentlige torget, templer og bymur skulle bygges. Selv fikk han aldri se denne byen som Ptolemaios senere ble konge over og der han bygget det senere verdenskjente biblioteket. Men det som nesten ti år senere kom tilbake var Aleksanders lik i en sarkofag, og det skal ha blitt gravlagt der.

Det er ikke mange personer i verdenshistorien som er blitt mer omtalt og beskrevet enn Aleksander. Han ble en legende ennå mens han levde. De eventyrlige erobringene kan ikke ha vært mulige uten hans militære geni og dristighet. Men det er ikke lett å få et klart inntrykk av hans personlighet, for den synes å ha vært så full av sterke motsetninger: en klar og nøktern forstand, men tro på at han var av guddommelig avstamning; medfølelse ved siden av plutselig raseri og brutalitet; en beregnende politiker og samtidig romantiker og opptatt av sine religiøse forpliktelser. Dertil hans vekst fra makedonerkonge til storkongen Dareios’ etterfølger som hersker over Asia, og ikke minst de barbariske trekkene han viste, med alkohol og vold, som trådte sterkere og sterkere frem mot slutten av hans liv. Noen eksempler:

Da Tyros og Gaza falt etter syv måneders beleiring, lot han de siste overlevende bli korsfestet på rekke og rad langs kysten, barna og kvinnene ble solgt som slaver. Så ga han ordre om å binde guvernøren av Gaza til en vogn og slepe ham av gårde til han døde, den samme skjebnen som Hektor led i Iliaden.V Men etter å ha jaktet på fienden Dareios og funnet ham inne i Parthias ørkenland, ble det ingen kamp, for perserkongen var døende, dolket og overlatt til sin skjebne av en av sine satraper. Og da lot Aleksander liket begrave på den kongelige gravplassen i Pasargadai og svor hevn over drapsmannen. Alle medlemmene av Dareios’ familie skulle få leve i sine egne hjem, og kvinnene fikk beholde kjolene og smykkene sine. Fra nå av opptrådte han som den siste persiske storkongens legitime arving og ble mer og mer opptatt av å kle seg i persisk kongedrakt med septer og med diadem utenpå sin makedonske hjelm. Men dette fikk de makedonske soldatene hans til å reagere. Det å se ham i orientalerens kostyme føltes som en skam og en nedverdigelse, og de lurte på hva de skulle gjøre. Det ble snakket om sammensvergelse og attentatplaner, og da dette nådde Aleksander, reagerte han brutalt og ryddet flere av veien, også noen av sine nære venner. Da han giftet seg med Roxane, datter av den baktriske guvernøren Oxyartes, og gjorde henne til sin rettmessige hustru, skal det ha vært for å samordne de to ledende folkeslagene og sette et eksempel for sitt mannskap. Men da han prøvde å få grekerne og makedonerne til å bruke orientalernes måte å hilse kongen på ved å kaste seg i støvet for ham – proskynesis – da svarte europeerne med et farlig våpen: De lo av det hele. Den som tok ordet på vegne av dem alle, var den kongelige historiografen Kallisthenes, og han ble henrettet sammen med flere andre sammensvorne. Like før disse målrettede henrettelsene hadde Aleksander i ubendig raseri drept sin gode venn Kleitos, som han kom i ordstrid med under et fyllekalas, og etterpå angret han og var helt fra seg av fortvilelse.

Henrettelsen av Kallisthenes vakte forferdelse i Hellas og førte til brudd med Aristoteles. For peripatetikerne, elevene av Aristoteles, ble Aleksander siden sett på som en despot som var blitt fordervet på grunn av sitt altfor store hell i livet. Dette var opphavet til den litt negative beskrivelsen som kom inn i overleveringen om ham.

Aleksanders arv var mer enn hans militære erobringer. Resultatet av hans omfattende felttog førte også til økt kontakt og handel mellom øst og vest og bidro til at store områder i øst ble utsatt for, og påvirket av, gresk sivilisasjon.



I I Anabasis, «Felttoget inn i landet», er tittelen på den greske forfatteren og hærføreren Xenofons kjente verk om felttoget mot kongen av Persia i 401 f.Kr., som han selv ledet. Xenofons Anabasis anses som et forbilde for Arrianos’ verk.

II Bosworth 1988.

III Folkeforsamlingen.

IV Den nordindiske elven kalles nå Beas.

V Denne anekdoten står ikke hos Arrianos. Den er fra Quintus Rufus Curtius, romersk historiker fra 100-tallet e.Kr. Biografien om Aleksander den store på latin i ti bøker er hans eneste bevarte verk.


Forord

De beskrivelsene Ptolemaios, sønn av Lagos, og Aristobulos, sønn av Aristobulos, har gitt av Aleksander, sønn av Filip, de gjengir jeg som absolutt sanne når de er helt like, men når det gjelder de som ikke stemmer overens, velger jeg den versjonen jeg finner mest troverdig og som jeg mener fortjener å bli fortalt. 2. Nå er det jo andre forfattere som har kommet med mange varierte beskrivelser av Aleksander, og det er vel ingen annen person som er skildret så forskjellig av så mange. Men etter min mening er Ptolemaios og Aristobulos de mest troverdige kildene, ettersom Aristobulos deltok i kong Aleksanders felttog, og det samme gjorde Ptolemaios, som dessuten selv var konge og som derfor, om han løy, ville ha påført seg vanære i større grad enn noen annen. Og siden de begge skrev etter at Aleksander var død, var det verken press eller håp om vinning som kunne ha hindret dem i å fortelle det som faktisk hadde hendt. 3. Jeg har imidlertid også tatt med noen opplysninger fra andres beretninger som jeg følte var troverdige og verdt å nevne, men bare de som gjaldt Aleksander. Den som måtte undre seg over hvordan jeg kom på tanken om å skrive denne historien når det allerede var så mange som hadde valgt dette emnet, han bør vente med sin undring til han har lest alle disse verkene og så mitt.

